b'\n_START_ARTICLE_\nLintuopas \xe2\x80\x93 Euroopan ja V\xc3\xa4limeren alueen linnut\n_START_SECTION_\nKirjan teko\n_START_PARAGRAPH_\nSvensson, joka oli jo vuonna 1965 l\xc3\xa4hett\xc3\xa4nyt luonnoskuvia englantilaiselle kustantamolle ja tullut hyl\xc3\xa4tyksi, tapasi Grantin ja Mullarneyn vuonna 1982 Ruotsissa ja sai heid\xc3\xa4t mukaan tekem\xc3\xa4\xc3\xa4n kirjaa. Alusta alkaen hankkeessa oli mukana ruotsalainen kirjakustantamo Bonnier ja englantilainen HarperCollins. Peter Grant ehti vain luonnostella kuikkien-lokkilintujen lajikuvaukset ennen kuolemaansa vuonna 1990. My\xc3\xb6hemmin kirjan tekoon tuli mukaan Zetterst\xc3\xb6m, joka maalasi kuvatauluja. Alun perin kirjan piti valmistua 3\xe2\x80\x934 vuodessa, mutta koska tekij\xc3\xa4t tavoittelivat t\xc3\xa4ydellisyytt\xc3\xa4 se veikin aikaa l\xc3\xa4hes 15 vuotta.\n_START_SECTION_\nSuomalainen laitos\n_START_PARAGRAPH_\nKirjan ovat suomentaneet ja Suomen oloihin mukauttaneet Hannu J\xc3\xa4nnes ja Pekka J. Nikander. K\xc3\xa4\xc3\xa4nn\xc3\xb6sty\xc3\xb6ss\xc3\xa4 on seurattu tarkasti alkuper\xc3\xa4ist\xc3\xa4 teksti\xc3\xa4, mutta tilanpuutteen vuoksi osa siit\xc3\xa4 on jouduttu karsimaan, kuitenkaan kirjan k\xc3\xa4ytt\xc3\xb6kelpoisuutta m\xc3\xa4\xc3\xa4ritysoppaana v\xc3\xa4hent\xc3\xa4m\xc3\xa4tt\xc3\xa4. Lajikuvausten esiintymistunnukset on vaihdettu Suomen oloon sopiviksi. Ne perustuvat Suomen pesim\xc3\xa4linnuston osalta teokseen Muuttuva pesim\xc3\xa4linnusto ja harvinaisuuksien osalta BirdLife Suomen ja Suomen Lintutieteellisen Yhdistyksen yll\xc3\xa4pit\xc3\xa4m\xc3\xa4\xc3\xa4n rariteettikomitean julkaisemiin havaintoihin sek\xc3\xa4 Suomen Linnusto -kirjaan. My\xc3\xb6s elinymp\xc3\xa4rist\xc3\xb6kuvauksia on t\xc3\xa4ydennetty Suomen oloihin sopivimmiksi._NEWLINE_Vuonna 2010 kirjasta ilmestyi uusi korjattu laitos. Uudessa versiossa on vanhaan verrattuna muun muassa l\xc3\xa4hes nelj\xc3\xa4nnes uusia kuvia ja tekstej\xc3\xa4. Lis\xc3\xa4ksi monet lajit on jaettu omiksi lajeikseen. Uuden laitoksen ISBN on 978-951-1-21351-2._NEWLINE_Vuonna 2015 kirjasta ilmestyi uusi p\xc3\xa4ivitetty painos. Tietoja on tarkistettu, levinneisyyskarttoja p\xc3\xa4ivitetty ja lajien tieteellisi\xc3\xa4 nimi\xc3\xa4 on ajantasaistettu. Joitain alalajeja on jaettu omiksi lajeikseen viimeisimpien taksonomisten tulkintojen mukaan. Sivum\xc3\xa4\xc3\xa4r\xc3\xa4 440. P\xc3\xa4ivitetyn painoksen ISBN on 978-951-1-29509-9.'